ΓΡΑΠΤΗ ΕΡΩΤΗΣΗ E-1911/97 υποβολή: Amedeo Amadeo (NI) προς την Επιτροπή (4 Iουνίου 1997)

Θέμα: 25η έκθεση για την πολιτική ανταγωνισμού

Σε σχέση με την 25η έκθεση για την πολιτική ανταγωνισμού (1995) (έγγρ. COM(96) 126 τελ.) και το σχέδιο ανακοίνωσης της Επιτροπής όσον αφορά τη συνεργασία μεταξύ της Επιτροπής και των αρχών που εγγυώνται τον ανταγωνισμό τους στα κράτη μέλη, για την εξέταση των περιπτώσεων που προβλέπονται από τα άρθρα 85 και 86 της Συνθήκης ΕΚ ((ΕΕ C 262 της 10.9.1996, σελ. 5. )). Η αναθεώρηση του κανονισμού 4064/89 ((ΕΕ L 395 της 30.12.1989, σελ. 1. )) έχει πλέον μπει σε μια πιο συγκεκριμένη φάση προγραμματισμού. Διαπιστώνοντας μια προτίμηση για την μείωση των κατωφλίων, δεν αποκλείεται να εξετασθούν ευνοϊκά ορισμένες εναλλακτικές λύσεις που συνδέονται με τις «πολλαπλές» ειδοποιήσεις.

Εκτός από το πρόβλημα των κατωφλίων, η αναθεώρηση του κανονισμού 4064/89 αφορά τις κοινές συνεταιριστικές επιχειρήσεις. Για το ζήτημα αυτό, ζητείται από την Επιτροπή η μεγαλύτερη δυνατή διαφάνεια, προκειμένου να αποφευχθούν ενδεχόμενες αβεβαιότητες ή και σοβαρές διακρίσεις, υπογραμμίζουμε δε την ανάγκη μιας κατάλληλης λύσης για τις υπόλοιπες κοινές επιχειρήσεις, οι οποίες δεν είναι απολύτως συνεταιριστικές αλλά «διαρθρωτικές».

Απάντηση του κ. Van Miert εξ ονόματος της Επιτροπής (23 Ιουνίου 1997)

Η Επιτροπή θεωρεί ότι η πρόταση κανονισμού (ΕΚ) του Συμβουλίου για την τροποποίηση του κανονισμού (ΕΟΚ) αριθ. 4064 /89 του Συμβουλίου της 21ης Ιουλίου 1989, σχετικά με τον έλεγχο των συγκεντρώσεων μεταξύ επιχειρήσεων ((ΕΕ C 350 της 21.11.1996, COM(96) 313 τελικό )) βελτιώνει ουσιαστικά την αντιμετώπιση των κοινών επιχειρήσεων. Πράγματι, η πρόταση αυτή προβλέπει ότι όλες οι κοινές επιχειρήσεις πλήρους λειτουργίας - ήτοι εκείνες που πληρούν σε μόνιμη βάση όλες τις λειτουργίες μιας αυτόνομης οικονομικής οντότητας - που ανταποκρίνονται στα όρια της κοινοτικής αρμοδιότητας, στο εξής θα αναλύονται στο πλαίσιο και βάσει των διαδικασιών και προθεσμιών του κανονισμού για τις συγκεντρώσεις. Η ανάλυση αυτή θα περιλαμβάνει, ενδεχομένως, την εκτίμηση του συντονισμού μεταξύ των επιχειρήσεων σύμφωνα με τα κριτήρια του άρθρου 85, παράγραφοι 1 και 3 της συνθήκης ΕΚ. Μια τέτοια προσέγγιση έλαβε την σαφή υποστήριξη του Κοινοβουλίου στις 13 Νοεμβρίου 1996 ((Βλ. ψήφισμα νομοθετικού περιεχομένου που περιέχει τη γνώμη του Ευρωπαϊκού Κοινοβουλίου σχετικά με την πρόταση κανονισμού του Συμβουλίου για την τροποποίηση του κανονισμού του Συμβουλίου (ΕΟΚ) αριθ. 4064/89 της 21ης Δεκεμβρίου 1989 για τον έλεγχο των συγκεντρώσεων μεταξύ επιχειρήσεων (ΕΕ αριθ. C 362 της 2.12.1996) και ψήφισμα για τον κοινοτικό έλεγχο των πράξεων συγκέντρωσης: Πράσινο Βιβλίο της Επιτροπής σχετικά με την αναθεώρηση του Κανονισμού για τις συγκεντρώσεις (ΕΕ C 362 της 2.12.1996). )) και απετέλεσε αντικείμενο πολιτικής συμφωνίας στο πλαίσιο του Συμβουλίου της 24ης Απριλίου 1997.

Εξάλλου,προβλέπεται, για να ενισχυθεί η ασφάλεια δικαίου των επιχειρήσεων, να διασαφηνισθεί το θέμα των κοινών επιχειρήσεων πλήρους λειτουργίας που δεν ανταποκρίνονται στα κατώφλια της κοινοτικής αρμοδιότητας, με δήλωση της Επιτροπής και να αντιμετωπισθεί η διάκριση μεταξύ επιχειρήσεων πλήρους λειτουργίας και μη πλήρους λειτουργίας με τροποποίηση της ανακοίνωσης της Επιτροπής σχετικά με τη διάκριση μεταξύ κοινών επιχειρήσεων με χαρακτήρα συγκέντρωσης και κοινών επιχειρήσεων συνεταιριστικού χαρακτήρα που θεσπίσθηκε από τον Κανονισμό (ΕΟΚ) αριθ. 4064/89 του Συμβουλίου σχετικά με τον έλεγχο των πράξεων συγκέντρωσης μεταξύ επιχειρήσεων ((EE C 385, 31.12.1994 )).